L'Ajuntament de Sagunt reconeix els èxits de l'esportista Luz Antonino
20 de febrer 2025

![](/media/evwbthyo/img_4206_recort_c1.jpg?width=850&height=566.9886363636364)

La [recepció oficial](https://www.youtube.com/watch?v=f0Kioy7g-5M&t=3s) a l'esportista local Luz Antonino, qui el passat 25 de gener es va proclamar subcampiona d'Espanya de Trial en la localitat barcelonina d'Abrera, ha tingut lloc este matí en el saló de plens de l'Ajuntament de Sagunt. La jove pilot del municipi, integrant de l'equip Shecos, va aconseguir un destacat segon lloc, empatant a 8 punts amb la primera classificada, la pilot catalana Fondevila Farners, qui coneixia a la perfecció el circuit. Este resultat reforça la posició de Luz en l'elit d'esta disciplina.

![](/media/to0jg3qa/img_4215_recort_c2p.jpg?width=302&height=452&mode=max)En la recepció ha estat present el regidor d'Activitat Física, Salut i Esports, Javier Timón, qui ha volgut retre homenatge a la gran labor de la pilot. A més, en l'acte ha estas present el seu pare i entrenador, Miguel Ángel Antonino, junt a altres familiars pròxims. El regidor ha aprofitat este moment per a reconéixer que l'esportista “ja forma part de les referents de l'esport a la nostra ciutat i no sols perquè passeja el nom de Sagunt per tota Espanya, sinó també perquè servix com a exemple per a les nostres jóvens, perquè vegen que poden realitzar qualsevol esport i fer-ho de manera excel·lent”.

Timón, a més, ha volgut agrair el suport fonamental que Luz Antonino rep de la seua família: "Darrere de tots els èxits esportius hi ha un ecosistema familiar. El suport del teu pare i entrenador és imprescindible per a aconseguir estos resultats". Així mateix, ha destacat la importància del suport del seu equip i de la iniciativa privada "perquè els projectes esportius arriben a l'excel·lència”. Per la seua banda, Antonino ha agraït el suport institucional i el de la seua família i equip, i ha convidat les jóvens a animar-se a practicar l'esport: “Tant de bo més xiques se sumen, perquè entre totes podem aconseguir més".

En l'actualitat, Luz Antonino es troba disputant el Campionat Aragonés de Trial, que consta de diverses jornades. A més, es prepara per al seu pròxim desafiament, que tindrà lloc a la fi de març en la localitat gallega d'Arteixo, on es celebraran les segones i terceres cites del campionat en un mateix cap de setmana. El calendari de competicions de la pilot continuarà amb proves a Sant Julià de Lòria (Andorra), Pobladura (Lleó), Entrimo (Ourense) i Osuna (Sevilla).

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-reconeix-els-exits-de-l-esportista-luz-antonino/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-reconeix-els-exits-de-l-esportista-luz-antonino/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-reconeix-els-exits-de-l-esportista-luz-antonino/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-reconeix-els-exits-de-l-esportista-luz-antonino/)